Fællesforetagendet for IMI glæder sig over Rettens konklusion om lovligheden og rigtigheden af alle transaktioner, der ligger til grund for årsregnskabet, dog med én undtagelse, nemlig de substantielle fejl, som fællesforetagendet konstaterede i 2013 i forbindelse med sine egne efterfølgende revisioner af mellemliggende betalinger.

Samtlige fejl, som Fællesforetagendet for IMI konstaterede i forbindelse med disse revisioner, er siden blevet meddelt de reviderede modtagere, og de påkrævede opfølgningstiltag er blevet iværksat. De iagttagelser, der som led i revisionerne ansås for at være systematiske, er desuden ved at blive udvidet til at omfatte ikkereviderede omkostningsanmeldelser indgivet af den samme reviderede modtager, således at eventuelle lignende fejl i andre anmeldte omkostninger, der ikke var omfattet af de oprindelige revisioner, rettes proaktivt.

Fællesforetagendet for IMI har sideløbende hermed fortsat truffet forebyggende foranstaltninger med det formål at mindske risikoen for fremtidige fejl i modtagernes omkostningsanmeldelser. Disse foranstaltninger omfattede tilrettelæggelse af jævnlige finansielle workshopper for deltagere med fokus på tilbagevendende årsager til fejl og på forebyggelse heraf samt regelmæssig ajourføring af fællesforetagendets finansielle retningslinjer for deltagere, hvori der udførligt redegøres for bestemmelserne i fællesforetagendets standardtilskudsaftale.

Endvidere er Fællesforetagendet for IMI gået videre med at gennemføre et intensivt årligt program for efterfølgende revisioner. Disse revisioner har vist sig at være et yderst effektivt og pålideligt grundlag for at vurdere og overvåge den overordnede rigtighed og lovlighed af mellemliggende betalinger over en flerårig periode og som et grundlag for at konstatere og rette fejl i de reviderede anmeldelser. Fællesforetagendet for IMI indgår også i tæt samarbejde med Europa-Kommissionen og de agenturer, der deltager i det syvende rammeprogram, og udveksler oplysninger om fælles modtagere for at optimere dækningen af revisionerne og på effektiv vis begrænse risikoen for manglende overholdelse.

Det registrerede fald på 2,3 % i fejlforekomsten, som Fællesforetagendet for IMI beregnede ud fra de i 2013 afsluttede revisioner (sammenlignet med fejlforekomsten på 5,8 % i 2012), er væsentligt. Det giver desuden en meget opmuntrende foreløbig angivelse af, at fejlforekomsten på sigt reduceres gennem konkrete tiltag og foranstaltninger. Den anslåede fejlforekomst vil dog blive ved med udvikle sig over flere år i takt med gennemførelsen af flere revisioner. Fællesforetagendet for IMI vil fortsætte sin nøje overvågning af fejlforekomstens udvikling og virkningen af tiltagene ved i overensstemmelse hermed at ajourføre sin strategi for efterfølgende revisioner med henblik på at afspejle de seneste angivelser og eventuelle nye risici. Eftersom en del af projekterne først nu er begyndt at skabe udgifter, navnlig projekter under indkaldelse nr. 5, kan de samlede virkninger af fælleforetagendets tiltag først iagttages på langt sigt, når der indgives omkostningsanmeldelser for flere projekter, og de efterfølgende revisioner derfor omfatter en større del af det samlede antal modtagere.

Fællesforetagendet for IMI bestræber sig til stadighed på at forvalte sine midler ud fra en tilgang baseret på tillid til projektdeltagerne, samtidig med at det sikrer tilstrækkelig kontrol og ansvarlighed. Denne afbalancerede tilgang vil også være med til at sikre, at fællesforetagendets projekter bliver vellykkede, idet mange af dem allerede er begyndt at føre til imponerende eller lovende resultater, samt til gavn for patienterne og samfundet som helhed.